RESOLUCIÓN PRESIDENCIAL DE ESTABLECEMENTO TEMPORAL DAS SESIÓNS PLENARIAS E DAS COMISIÓNS INFORMATIVAS NON PRESENCIAIS
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 14/04/2020)

Trámite RP de establecemento temporal das sesións plenarias e das comisións informativas non presenciais Por resolución presidencial do 18 de marzo de 2020, logo da oportuna reunión coas persoas voceiras dos diferentes grupos e debido ás razóns que na mesma se explicitan, acordouse o aprazamento da celebración das Comisións Informativas e do Pleno da Corporación correspondentes ao mes de marzo. No actual momento as razóns que tal aconsellaron esta medida seguen a pervivir dada a evolución da situación creada polo COVID-19. Así, con Acordo do Congreso dos deputados do 10 de abril de 2020 decretouse unha nova prórroga do actual estado de alarma ata as 00:00 horas do día 26 de abril de 2020, sendo probable a súa extensión ulterior. Por outra banda o art.5 do Real Decreto-Lei 8/2020, do 17 de marzo, de medidas urxentes extraordinarias para facer fronte ao impacto económico e social do COVID-19, contempla o “carácter preferente do traballo a distancia”; e no seu art.40 posibilita, aínda que os seus estatutos no o previran, durante o período de alarma, as sesións telemáticas dos órganos das persoas xurídicas de Dereito privado. Non daba tal RD solución respecto dos órganos colexiados de goberno das entidades locais. Compre lembrar que, como recollía a RP do 18 deste mes, as propias recomendacións ás entidades locais galegas que a FEGAMP aprobou o día 15 incluían a de suspender as sesións dos órganos colexiados, a excepción da Comisión de Seguimento do COVID e calquera outra que fose preciso. Neste contexto, a afección que se produce respecto do dereito constitucional á participación política contemplado no art.23 da Constitución “cede” en aras do mantemento dun ben superior, cal é a saúde pública coa adopción de cantas medidas fosen precisas para interditar a propagación da enfermidade (principal obxectivo reiterado polas autoridades sanitarias), preservar a propia saúde dos membros corporativos, das persoas empregadas públicas e, ao cabo, da cidadanía en xeral. Pois ben, a lagoa l egal que permitise a articulación de sesións non presenciais dos órganos de goberno das entidades locais, partindo da non aplicación ás mesmas dos arts.15 e ss. da Lei 40/2015, do 1 de outubro, do réxime xurídico do sector público, por expresa exclusión a través da súa disposición adicional vixésimo primeira, ven en ser enchida pola modificación que a disposición final segunda do Real Decreto-Lei 11/2020, do 31 de marzo, polo que se adoptan medidas urxentes complementarias no ámbito social e económico para facer fronte ao COVID-19, efectúa da Lei 7/1985, do 2 de abril, reguladora das bases do réxime local, engadindo un paragrafo máis ao seu art.46, que constitúe o fundamento da presente resolución. Así, a propia redacción deste precepto a través dunha norma de excepcionalidade como é o RDL 11/2020 xa de por si é mostra suficiente da concorrencia das razóns que o novo art.46.3 da Lei 7/1985, do 2 de abril, reguladora das bases do réxime local, esixe, se ben a ninguén se lle escapa o feito notorio e público de, cando menos, o grave risco colectivo que se está a vivir. Neste sentido, esta situación impide a propia celebración das sesións, xa que o cumprimento das distancias mínimas entre os seus membros que se recomenda polas autoridades sanitarias faría imposible a celebración presencial das comisións informativas ou do pleno, ou dificultaríao de forma desproporcionada, en atención ás características do Salón de Plenos e do número de membros corporativos, sumados os titulares de Secretaría e Intervención e o propio persoal administrativo de apoio. Corresponde a competencia para ditar a presente resolución á Presidencia, de conformidade co disposto no artigo 34.1, nos seus apartados c) e ñ), da Lei 7/1985, do 2 de abril, reguladora das bases do réxime local; no artigo 105.1 c) e q) da Lei 5/1997, do 22 de xullo, de Administración local de Galicia; e no artigos 61.4 e 61.25 do RD 2568/1986, de 28 de novembro, polo que se aproba o ROF e, especialmente, polo referido art.46.3 da Lei 7/1985, do 2 de abril, reguladora das bases do réxime local. Á vista do anterior: Avocar, ao amparo do art.10 da Lei 40/2015, do 1 de outubro, de réxime xurídico do sector público, a competencia atribuída polo art.46.3 da Lei 7/1985, do 2 de abril, reguladora das bases do réxime local, respecto das Presidencias das Comisións Informativas, polas razóns de índole xurídica e social que se explicaron, no que atinxe á apreciación das circunstancias e ao establecemento das condicións que nesta resolución se sinalan. Apreciar a concorrencia dunha situación excepcional de forza maior, ou grave risco colectivo, que impide ou dificulta de maneira desproporcionada o normal funcionamento en réxime presencial das sesións plenarias e das comisión informativas, en tanto se manteñan as medidas establecidas, ou recomendadas, polas autoridades sanitarias en orde á eliminación dos riscos de transmisión do COVID-19. Autorizar, mediante as resolucións que se diten polas respectivas presidencias, a celebración de sesións non presenciais, isto é: constituírse, celebrar sesións e adoptar acordos a distancia por medios electrónicos. Habilitar a asistencia telemática e a participación nas sesións plenarias e das comisións informativas, durante o tempo que estea en vigor o actual estado de alarma, por medio da plataforma de reunións remotas con voto electrónico e validez legal, habilitada ao efecto e accesible a través do portal web www.depo. gal. A devandita plataforma asegura, coa debida seguridade tecnolóxica, a asistencia a distancia ás sesións plenarias mediante videoconferencia, posibilitando o debate e votación dos asuntos para tratar mediante a comunicación, en tempo real, durante a sesión entre todos os seus membros, así como os funcionarios que legalmente desenvolvan as funcións de Secretaría e Intervención, e a acreditación da emisión dos votos e do seu sentido. A plataforma acredita de forma reforzada a identidade dos membros corporativos, non só mediante o seu recoñecemento a través da súa imaxe pola Secretaría do órgano, senón tamén, como garantía reforzada e de especial interese, a través da autenticación de dobre factor, así como a xeolocalización do equipo de conexión, e que este sexa o realmente empregado, co fin de que quede xustificado que a persoa participante se encontra en territorio español. O referido dobre factor consistirá no acceso a esta plataforma a través do usuario e contrasinal corporativo e dun código de verificación recibido no dispositivo de confianza (teléfono móbil corporativo). Para o acceso será necesario ter conexión a internet. Habilitar o repositorio documental https://goberno.depo. gal como o lugar de acceso á documentación relativa ás Comisións Informativas e do Pleno da Corporación por parte dos membros corporativos, os titulares de Secretaría e Intervención e do propio persoal administrativo de apoio. O acceso a este repositorio realizarase a través do sistema de usuario e contrasinal corporativo. As sesións serán públicas ou secretas segundo proceda. Salvo os supostos legalmente excepcionados, as sesións plenarias serán públicas e retransmitiranse en directo á cidadanía a través de https://www.depo. gal/pleno-en-directo e da canle corporativa de YouTube. Todas as sesións telemáticas serán gravadas. O arquivo resultante da gravación custodiarase pola Secretaría Xeral. A celebración das sesións telemáticas aquí prevista durará ata que por esta Presidencia, en atención ao mantemento ou cese das circunstancias que a motivaron, se decida motivadamente a súa cancelación. Publicar no BOPPO e na web corporativa a presente resolución, en cumprimento do art.10.2 da do 1 de outubro, de réxime xurídico do sector público, e para xeral coñecemento. Isto sen prexuízo da súa notificación aos membros desta Corporación. Documento asinado dixitalmente ao marxe.